**РЕПУБЛИКА СРПСКА**

**РЕПУБЛИЧКИ ЗАВОД ЗА**

**СТАНДАРДИЗАЦИЈУ И МЕТРОЛОГИЈУ**

Приједлог

06.06. 2025.

**ПРАВИЛНИК**

**О УСЛОВИМА ЗА ОСНИВАЊЕ ЛАБОРАТОРИЈЕ ЗА ПРИПРЕМУ ВОДОМЈЕРА ЗА ВЕРИФИКАЦИЈУ**

**Бања Лука, јун 2025. године**

На основу члана 32. став 3. Закона о метрологији у Републици Српској („Службени гласник Републике Српске“, број 132/22) и члана 82. став 3. Закона о републичкој управи („Службени гласник Републике Српске“, бр. 115/18, 111/21, 15/22, 56/22, 132/22 и 90/23), директор Републичког завода за стандардизацију и метрологију, уз сагласност министра привреде и предузетништва, доноси

**ПРАВИЛНИК**

**О УСЛОВИМА ЗА ОСНИВАЊЕ ЛАБОРАТОРИЈЕ ЗА ПРИПРЕМУ ВОДОМЈЕРА ЗА ВЕРИФИКАЦИЈУ**

Члан 1.

Овим правилником прописују се услови за оснивање лабораторије за припрему водомјера за верификацију које у погледу запослених, просторија и опреме за рад, припрему и преглед водомјера и вођења евиденције испуњава привредни субјект који стиче статус образоване лабораторије у којој преглед и жигосање (верификацију) водомјера обавља Републички завод за стандардизацију и метрологију.

Члан 2.

Под водомјером, у смислу овог правилника, подразумијева се мјерило које је пројектовано да мјери, меморише и приказује запремину чисте, хладне или топле воде која пролази кроз мјерни претварач у условима мјерења и које се користи у домаћинству, пословном простору или лакој индустрији (у даљем тексту: водомјер).

Члан 3.

Припрема водомјера за верификацију обухвата визуелни преглед, чишћење, поправку и испитивање водомјера прије почетка поступка прегледа и жигосања (верификације) у складу са прописима о метролошким захтјевима и верификацији водомјера.

Члан 4.

1. Привредни субјект који има статус образоване лабораторије у којој верификацију водмјера обавља Републички завод за стандардизацију и метрологију (у даљем тексту: образована лабораторија), испуњава опште услове дефинисане Законом о метрологији у Републици Српској и прописом за образовање лабораторија у којима преглед и жигосање (верификацију) мјерила обавља Републички завод за стандардизацију и метрологију, те посебне услове дефинисане овим правилником.
2. Припрема, преглед и жигосање водомјера врше се у складу са прописом о метролошким и техничким захтјевима за мјерне инструменте, прописом о верификацији водомјера, документом о одобрењу типа и пратећим стандардима и нормативним докуменатима из области мјерила.

Члан 5.

Верификација водомјера обавља се у радном простору образоване лабораторије, уз поштовање свих безбједносних и других услова прописаних посебним прописима за рад у простору гдје се верификују водомјери, као и у складу са овим правилником.

Члан 6.

(1) Образована лабораторија на пословима припреме водомјера за верификацију има запослена минимално два радника на неодређено вријеме са пуним радним временом, а једног од њих са најмање завршеном високом стручном спремом одговарајуће техничке струке.

(2) Образована лабораторија из става 1. овог члана обавезно има именовано лице које је одговорно за послове припреме водомјера, одржавање прописаних услова у лабораторији и вођење пратеће евиденције.

(3) Запослени из става 1. овог члана који обављају послове припреме и прегледа водомјера морају бити независни и непристрасни.

(4) Запослени из става 1. овог члана обавезно су стручно и технички оспособљени и познају поступак припреме и верификације (прегледа и жигосања), као и методе испитивања водомјера.

(5) Запослени образоване лабораторије обавезни су чувати пословну тајну која се односи на податке прикупљене током обављања послова припреме и верификације водомјера у складу са прописима Републике Српске, осим према Републичком заводу за стандардизацију и метрологију.

Члан 7.

1. Радни простор образоване лабораторије обавезно испуњава сљедеће услове:
2. да је чист, сув и довољно простран за смјештај потребне опреме и документације,
3. да је довољно простран за одвојени смјештај, припрему и испитивање водомјера,
4. да има распоређену опрему и мјерила тако да је обезбијеђен сигуран рад и кретање радника,
5. да је заштићен од директне сунчеве свјетлости,
6. да има дневно и одговарајуће опште и, по потреби, посебно електрично освјетљење,
7. да у простору и околини извори вибрација не утичу на тачност мјерења,
8. да има подлогу и зидове адекватно заштићене за рад са водом и кретање радника,
9. да има контролни термометар за мјерење температуре ваздуха постављен на зид просторије за преглед водомјера,
10. да има контролни хигрометар за мјерење релативне влажности ваздуха,
11. да има улазна врата пројектована на начин да је омогућено контролисање уласка у просторију, односно у дио за припрему и испитивање водомјера,
12. да има одвојене просторе за испитивање водомјера, за пријем и отпрему водомојера и за поправку водомјера,
13. да има одвојена и обиљежена мјеста за одлагање водомјера који су примљени за верификацију, који су сервисирани и припремљени за верификацију и који су верификовани,
14. да има безбједан и одговарајући систем за одвод и снабдијевање водом потребном током испитивања водомјера (без варијације притиска или таласања и сл.),
15. да има изворе топлоте који равномјерно загријавају простор и, по потреби, одговарајући клима-уређај.
16. Температура ваздуха у радном простору образоване лабораторије гдје се врши припрема и преглед водомјера је између 15 °C и 25 °C, а релативна влажност највише 75%.
17. Извори загријавања радног простора удаљени су најмање 1,5 m од мјеста на којем је смјештена опрема, односно од мјеста гдје се врши припрема и преглед водомјера.

Члан 8.

(1) За преглед водомјера у образованој лабораторији користи се сљедећа мјерна опрема:

1. уређај за испитивање водомјера (са одговарајућим контролним уређајима као што су: манометар, термометар, мјерач протока, вага, мјерна посуда и сл.),
2. манометар за мјерење притиска воде на улазу у испитну линију, највеће дозвољене грешке мјерења ± 5 %,
3. мјернe посудe (еталон запремине) одговарајуће запремине (L) и класе тачности,
4. гријачи који загријавају воду до радне температуре од најмање 60 °С (ако се испитују водомјери за топлу воду),
5. термометар са подјелом 1 °C за мјерење температуре ваздуха у радној просторији, мјерног подручја од 0 °С до 35 °С,
6. хигрометар са подјелом од 5% за мјерење релативне влажности ваздуха у радној просторији.
7. остала опрема и уређаји, по потреби.
8. Уређај за за испитивање водомјера из става 1. тачка 1. овог члана и претећа мјерна опрема су таквих техничко - технолошких и метролошких карактеристика да омогућавају испитивање водомјера волуметријском или гравиметријском методом, у складу са прописом о мјерним инструментима и прописом о верификацији водомјера.

Члан 9.

Метролошке карактеристике уређајa за испитивање водомјера из члана 8. став 1. тачка 1. овог правилника су:

1. највећа дозвољена грешка мјерења запремине воде која током испитивања протиче кроз водомјер не смије бити већа од једне петине (1/5) највеће дозвољене грешке испитиваног водомјера,
2. највећа дозвољена грешка мјерења притиска воде ± 5 %,
3. највећа дозвољена грешка мјерења пада притиска воде ±5 %,
4. највећа дозвољена грешка мјерења температуре воде ± 1°.

Члан 10.

1. Уређај за испитивање водомјера из члана 8. став 1. тачка 1. овог правилника може бити аутоматизован, тако да омогућава појединачно испитивање водомјера или испитивање водомјера у низу и утврђивање карактеристике сваког водомјера и без њиховог међусобног утицаја.
2. Уређај за испитивање водомјера из ставa 1. овог члана обезбјеђује услове за испитивање водомјера у погледу:
3. осцилације притиска воде за вријеме испитивања водомјера која није већа од:

* 5% за протоке Qmin ≤ Q < Qт и за Q1 ≤ Q < Q2,
* 10% за протоке Qт ≤ Q≤ Qmax и за Q2 ≤ Q ≤ Q3,

1. осцилација протока воде за вријеме испитивања водомјера која није већа од:

* 2,5% за протоке Qmin ≤ Q < Qт и за Q1 ≤ Q < Q2,
* 5% за протоке Qт ≤ Q≤ Qmax и за Q2 ≤ Q ≤ Q3,

1. осцилација температуре воде за вријеме испитивања водомјера која није већа од ±5%,
2. температуре воде за вријеме испитивања водомјера која је у границама:

* 20 °С ± 5 °С за испитивање водомјера за хладну воду,
* 50 °С ± 5 °С за испитивање водомјера за топлу воду,

1. притиска воде на улазу у водомјер за вријеме испитивања, који није већи од дозвољеног радног притиска за тип водомјера који се испитује,
2. притиска воде на излазу из водомјера за вријеме испитивања, који није мањи од 0,03 MPa (0,3 bar).
3. Током испитивања водомјера у низу уређај за испитивање водомјера из став 1. овог члана обезбјеђује:
4. да је притисак воде на излазу из сваког водомјера довољно висок да би се се спријечио настанак кавитације,
5. да се сваки испитни круг водомјера може посебно посматрати,
6. да је у сваком тренутку током испитивања водомјера могуће измјерити, односно контролисати унутрашњи губитак притиска,
7. да су у сваком тренутку током испитивања водомјера испуњени радни услови које дефинише произвођач водомјера који се испитује,
8. да приликом испитивања водомјера нема ваздуха у испитиваном систему,
9. да код мјерне посуде која је подијељена на више комора, преградни зидови су довољно чврсти како би обезбиједили да се запремина коморе не мијења више од 0,5 %, у зависности од тога да ли су сусједне коморе пуне или празне.
10. Уређај за испитивање водомјера из став 1. овог члана испуњава и остале техничке захтјеве које одређује произвођач мјерила која су укључена у испитни систем.

Члан 11.

1. Мјерна опрема коју користи образована лабораторија за преглед водомјера обавезно има одговарајућу класу тачности која омогућава да проширена мјерна несигурност методе мјерења не смије бити већа од 1/3 границе највеће дозвољене грешке (НДГ) водомјера наведене у пропису о мјерним инструментима и пропису о верификацији водомјера.
2. Мјерна опрема за преглед водомјера еталониранира се и верификује у дефинисаним и прописаним периодима ради обезбјеђивања сљедивости до националних или међународних еталона.

Члан 12.

Образована лабораторија обавезно:

1) посједује све важеће законе, прописе стандарде и нормативне документе који су у вези са припремом и верификацијом водомјера,

2) посједује и води документацију о мјерној опреми (ажурирани попис еталона и мјерне опреме са подацима о еталонирању/верификацији, техничка документација, упутства за употребу и одржавање, упутство за праћење исправности, еталонирања и верификације, пратећи сертификати о еталонирању и верификацији и слично),

3) посједује копије одобрења типа и другу техничку документацију о водомјерима које припрема за верификацију,

4) води записе који су настали у току припреме, прегледа и верификације водомјера и посједује документ о управљању документацијом (упутство о управљању документацијом, књига евиденције и слично).

Члан 13.

Образоване лабораторије које у тренутку ступања на снагу овог правилника посједују рјешење о испуњавању услова за припрему водомјера дужне су да се ускладе са овим правилником најкасније три године од његовог ступања на снагу.

Члан 14.

Ступањем на снагу овог правилника престаје примјена Правилника о условима за оснивање лабораторија за преглед водомјера („Службени лист СФРЈ“, број 61/86).

Члан 15.

Овај правилник ступа на снагу осмог дана од дана објављивања у „Службеном гласнику Републике Српске“.

Број: 18/1.00/020-\_\_\_\_/25 ДИРЕКТОР

Датум:\_\_\_\_\_\_\_\_\_\_\_\_\_\_\_

Наташа Жугић

**ОБРАЗЛОЖЕЊЕ**

**ПРАВИЛНИКА О УСЛОВИМА ЗА ОСНИВАЊЕ ЛАБОРАТОРИЈЕ ЗА ПРИПРЕМУ ВОДОМЈЕРА ЗА ВЕРИФИКАЦИЈУ**

**I ПРАВНИ ОСНОВ**

Правни основ за доношење Правилника о условима за оснивање лабораторије за припрему водомјера за верификацију садржан је у одредби члана 32. став 3. Закона о метрологији у Републици Српској („Службени гласник Републике Српске“, број 132/22) и члана 82. став 3. Закона о републичкој управи („Службени гласник Републике Српске“, број 115/18, 111/21, 15/22, 56/22, 132/22 и 90/23).

**II РАЗЛОЗИ ЗА ДОНОШЕЊЕ ПРАВИЛНИКА**

Чланом 32. став 3. Закона о метрологији у Републици Српској („Службени гласник Републике Српске“, број 132/22) прописано је доношење правилника којим се прописују услови оснивања лабораторија за припрему мјерила за верификацију. Образована лабораторија је правни субјект који је у прописаном поступку испунио услове за обављање послова припреме мјерила за верификацију и у којима Републички завод за стандардизацију и метрологију обавља наведене послове.

Општи услови за образовање лабораторије прописани су чланом 32. став 2. Закона о метрологији у Републици Српској и Упутством за образовање лабораторија у којима преглед и жигосање (верификацију) мјерила обавља Републички завод за стандардизацију и метрологију („Службени гласник Републике Српске“, бр. [24/01,](https://rzsm.org/images/stories/RZSM/Fajlovi%20za%20linkove-metrologija/Uputstvo%20za%20obrazovanje%20laboratorija%20u%20kojima%20pregled%20i%20zigosanje%20obavlja%20RZ.pdf)[46/07](https://rzsm.org/images/stories/RZSM/46-07-Uput_o_izmj_i_dopun_uput_za_obraz_labor_za_verif_mjer.pdf) и [**46/10**](https://rzsm.org/images/stories/RZSM/46-10-Uput_o_izmj_uput_za_obr_labor_u_kojima_verif_mjer_vrsi_RZ.pdf)). Међутим, посебни услови који се конкретно односе на верификацију водомјера тренутно су у Републици Српској прописани Правилником о условима за оснивање лабораторија за преглед водомјера („Службени лист СФРЈ“, број 61/86), који је застарјео и не прати савремена технолошка рјешења различитих типова водомјера која се тренутно налазе на тржишту и уграђују и њихове техничке и метролошке захтјеве дефинасане Прилогом 3. Правилника о мјерним инструментима („Службени гласник Републике Српске“, бр. 34/24. Због тога је било потребно припремити пропис којим би се ближе дефинисали посебни услови за оснивање лабораторије за припрему савремених водомјера за верификацију, у погледу запослених, просторија и опреме за рад, припрему и преглед водомјера и вођења евиденције (образоване лабораторије).

**III УСКЛАЂЕНОСТ СА ПРОПИСИМА ЕУ**

**IV ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. одређује се предмет овог правилника.

Чланом 2. дефинише се шта се у смислу овог правилника подразумијева под воодмјером.

Чланом 3. дефинише се шта је припрема водомјера за верификацију.

Чланом 4. дефинише се које услове испуњава привредни субјект који има статус образоване лабораторије у којој верификацију водомјера обавља Републички завод за стандардизацију и метрологију (у даљем тексту: образована лабораторија), а да се припрема, преглед и жигосање водомјера врши у складу са прописима, стандардима и нормативним документима који се односе на водомјере, односно мјерила.

Чланом 5. дефинише се да се припрема водомјера обавља уз поштовање свих безбједносних и других услова прописаних посебним прописима за рад.

Чланом 6. прописују се услови за запослене у образованој лабораторији.

Чланом 7. прописују се услови за радни простор образоване лабораторије.

Чланом 8. прописује се потребна опрема у образованој лабораторији за преглед водомјера.

Чланом 9. прописују се метролошке карактеристике уређаја за испитивање водомјера.

Чланом 10. прописује се да уређај за испитивање водомјера може бити аутоматизован и шта мора да обезбјеђује.

Чланом 11. дефинише се класа тачности и други захтјеви за мјерну опрему коју користи образована лабораторија за преглед водомјера.

Чланом 12. дефинишу се захтјеви за образовану лабораторију у погледу посједовања прописа, упутстава, документације и вођења пратећих записа и евиденције.

Чланом 13. прописује се обавеза усклађивања са овим правилником образованих лабораторија које у тренутку ступања на снагу овог правилника посједују рјешење о испуњавању услова за припрему водомјера.

Чланом 14. прописиује се да ступањем на снагу овог правилника престаје примјена Правилника о условима за оснивање лабораторија за преглед водомјера („Службени лист СФРЈ“, број 61/86).

Чланом 15. прописује се ступање на снагу овог правилника.

**V** **УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ПРАВИЛНИКА**

У складу са Смјерницама за консултације у изради прописа и других општих аката („Службени гласник Републике Српске“, број 86/22), Републички завод за стандардизацију и метрологију је текст правилника објавио на својој интернет страници, како би био доступан свим заинтересованим органима, организацијама и појединцима. Достављени коментари и примједбе уграђени су у правилник.

**VI ФИНАНСИЈСКА СРЕДСТВА**

За спровођење овог правилника нису потребна додатна финансијска средства из буџета Републике Српске